SKRIFTLIG FORESPØRGSEL E-0555/02

af Giovanni Pittella (PSE), Guido Bodrato (PPE-DE), Luigi De Mita (PPE-DE),Giovanni Fava (PSE), Fiorella Ghilardotti (PSE), Vincenzo Lavarra (PSE),Francesco Musotto (PPE-DE), Giorgio Napolitano (PSE), Mauro Nobilia (UEN),Guido Podestà (PPE-DE), Adriana Poli Bortone (UEN), Guido Sacconi (PSE),Luciana Sbarbati (ELDR), Mariotto Segni (UEN)og Maurizio Turco (NI) til Kommissionen

(28. februar 2002)

Om: Gennemførelse af strukturfundene i programmeringsperioden 1994-1999

- De projekter, der samfinansieredes af strukturfondene i programmeringsperioden 1994-1999, blev afsluttet pr. 31. december 2001.

- På grund af den langvarige godkendelsesprocedure for programmerne kunne de dertil hørende forpligtelser og udbetalinger først gennemføres fra 1995.

- Selv om de endelige tal for gennemførelsen endnu ikke foreligger, hedder det i rapporten om foranstaltningerne og gennemførelsestiderne for de samfinansierede foranstaltninger under strukturfondene, der er offentliggjort af Rådets formandskab, på s. 213, at for så vidt angår ESF, udgjorde udbetalingerne til mål 3 i Italien pr. december 1999 66 % af den samlede støtte.

- I en fælles undersøgelse foretaget af London School of Economics og Castallanza universitet slås der alarm angående Italiens udbetalingskapacitet i forbindelse med strukturfondene, og den 30. juni 2001 berettede dagbladet Sole 24 Ore, at der var 5,2 milliarder EUR i manglende udbetalinger.

- Det samlede beløb, der ikke er brugt af Italien, er tilsyneladende over 1 milliard EUR.

- Fondenes udbetalingskapacitet har lidt under indførelsen af nye og meget komplicerede procedurer, der i større omfang inddrager regionerne og provinserne i planlægningen og anvendelsen af støtten.

- Ved udgangen af den programmeringsperiode, der afsluttedes i 1993, blev der oprettet et brodannende program for ikke-anvendte midler.

- Italien halter langt bagefter, for så vidt angår uddannelse i datamatik og telematik samt sprog, og selv om det har opstillet uddannelseskrav vedrørende disse områder og har indført obligatorisk uddannelse for alle lærlinge, er situationen den, at kravet i vidt omfang ignoreres på grund af manglende midler.

Kan Kommissionen på baggrund af ovenstående give detaljerede oplysninger om, hvor stor en del af strukturfondsstøtten der ikke er blevet anvendt i Italien i programmeringsperioden 1994-1999 og tilsvarende tal for de andre EU-lande?

Mener Kommissionen, at det er muligt at gennemføre et brodannende program, som gør det muligt at bruge de beløb, der ikke er blevet anvendt, hurtigt inden for tre områder (computerfærdigheder, sproguddannelse og uddannelse af lærlinge) på grundlag af nationale planer, der kan igangsættes øjeblikkeligt?

Mener Kommissionen endelig, det er muligt at forhøje støtten til de programmer, som har vist sig at være meget virkningsfulde og omkostningseffektive?

Svar afgivet på Kommissionens vegne af Michel Barnier

(29. april 2002)

Kommissionen er ikke på indeværende tidspunkt i stand til at oplyse om beløb, som medlemsstaterne ikke har udnyttet under strukturfondene i programmeringsperioden 1994-1999, selvom den endelige dato for udgifternes støtteberettigelse var den 31. december 2001 for nævnte periode, bortset fra tilfælde hvor denne frist er blevet forlænget.

I medfør af artikel 21, stk. 4, i forordning (EØF) nr. 4253/88 som ændret ved forordning (EØF) nr. 2082/93(1) forventer Kommissionen, at medlemsstaterne inden den 30. juni 2002 indsender de endelige udgiftsanmeldelser og gennemførelsesrapporter for programmerne. Først når Kommissionen har analyseret og behandlet disse dokumenter, kan den fastslå, hvilke beløb den enkelte medlemsstat ikke har udnyttet, og derefter drage de relevante konsekvenser i forbindelse med operationernes afslutning.

Medlemsstaterne kunne indsende programændringer for 1994-1999, herunder forslag til nye aktivitetsformer, til Kommissionen indtil 31. december 1999 for at gøre det muligt for Fællesskabet og medlemsstaterne at indgå forpligtelser. Eventuelle beløb, der ikke er opført i en udgiftsanmeldelse, vil blive fjernet fra Fællesskabets budget. Inddrivelse af eventuelle ikke-anvendte beløb til et brodannende program er ikke omfattet af Fællesskabets lovgivning.

Med Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2), artikel 44, har man indført et nyt system med resultatreserver for programmeringsperioden 2000-2006. I medfør af nævnte artikel vil op til 4 % af de samlede forpligtelsesbevillinger først blive tildelt i løbet af første kvartal af 2004, når alle programmerne er blevet bedømt.

Dette resultat vil blive målt på baggrund af de opnåede resultater og i forhold til de aftalte målsætninger i de operationelle programmer, enhedsprogrammeringsdokumenterne og programtillæggene. Der bruges tre indikatortyper: finansielle indikatorer, forvaltningsindikatorer og effektivitetsindikatorer. Kommissionen mener, at det positive ved denne resultatreserve ligger i, at der tildeles tillægsmidler til programmer, som har vist et højt effektivitetsniveau, og hvor strukturfondsmidlerne er blevet godt udnyttet.

(1) Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, EFT L 193 af 31.7.1993.

(2) EFT L 161 af 26.6.1999.